FI Euroopan unionin virallinen lehti C 263/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 263/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”BURRATA DI ANDRIA”

EU-nro: IT-PGI-0005-01393–27.10.2015

SAN ( ) SMM ( X )

1. Nimi

”Burrata di Andria”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

SMM-tuote ”Burrata di Andria” on lehmänmaidosta valmistettu juusto, joka on saatu yhdistämällä kermaa ja pasta filata -menetelmällä valmistettua juustoa. Kuori koostuu yksinomaan pasta filata -menetelmällä valmistetusta juustosta, ja sisus on sekoitus kermaa ja juustosäikeitä.

Morfologiset, fysikaalis-kemialliset, mikrobiologiset ja aistinvaraiset ominaisuudet

Paino: SMM-juuston ”Burrata di Andria” paino on 100–1 000 g

Ulkonäkö: SMM-juusto ”Burrata di Andria” on väriltään maidonvalkoinen, ja sen kuoren paksuus on noin 2 mm

Sisuksen rakenne: huokoinen säikeistä koostuva kermaan sekoittunut massa

Muoto: pyöreä nyytti, joka on sidottu päältä tuotteelle ominaisella tavalla

Stracciatella (pilkotut juustosäikeet): sisus on valmistettu yksinomaan käsin säikeiksi pilkotusta pasta filata -menetelmällä saadusta kermansekaisesta juustomassasta

Kosteuspitoisuus: 60–70 prosenttia

— kerma valuu massaa leikattaessa;

— sisuksen säikeiden koko vaihtelee;

— tuoreen tai kuumennetun maidon, voin ja kerman miellyttävistä vivahteista muodostuva aromi.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Lehmänmaito. Burrata di Andria -juustoon käytettävä kerma saadaan tuoreesta maidosta tai herasta sentrifugoimalla ja pastöroimalla sen jälkeen 15 sekunnin ajan 72 celsiusasteessa; on mahdollista käyttää myös pastöroitua ja/tai iskukuumennettua tuoretta kermaa ja/tai niiden sekoitusta edellyttäen, että noudatetaan voimassa olevassa lainsäädännössä edellytettyjä mikrobiologisia vaatimuksia.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien vaiheiden raaka-aineiden jalostamiseksi valmiiksi lopputuotteeksi on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Burrata di Andria on valmistettava 4 kohdassa yksilöidyllä maantieteellisellä alueella, koska kyseessä on helposti pilaantuva tuoretuote.

Burrata di Andria voidaan pakata seuraavasti:

— elintarvikekäyttöön tarkoitetusta muovista valmistettuihin pusseihin ts. käärittynä muovipinnoitettuun paperiin, joka on sidottu päältä nyytiksi elintarvikekäyttöön soveltuvalla raffiakuidulla,

— käärittynä vihreisiin muovipinnoitettuihin arkkeihin,

— rasioihin, purkkeihin tai laseihin ja/tai säilöntäliuokseen upotettuna.

Tuote on säilytettävä 4–6 celsiusasteen lämpötilassa. Pakatun tuotteen paino on 100–1 000 grammaa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Suojattu maantieteellinen merkintä ”Burrata di Andria” on tehtävä etikettiin selkein ja lähtemättömin kirjaimin siten, että se erottuu selvästi kaikista muista etiketissä olevista merkinnöistä; välittömästi nimityksen jälkeen on merkittävä ilmaisu ”suojattu maantieteellinen merkintä” ja/tai sen kirjainlyhenne ”SMM”.

Etiketissä ei saa olla mitään muita määritteitä, joita ei ole erikseen mainittu. Nimiin, toiminimiin tai yksityisiin tuotemerkkeihin viittaavat merkinnät ovat sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan.

Suojatun maantieteellisen merkinnän ”Burrata di Andria” tunnus on graafinen yhdistelmä, joka muodostuu kuvasymboleista ja tekstistä; se on kuvattu jäljempänä:

Burrata di Andria SMM-tunnus on merkittävä etiketteihin, pakkauksiin ja ylipäänsä kaikkiin pakattujen tuotteiden graafisiin päällysmerkintöihin; sen suhteellinen koko laskettuna suhteessa sellaisen suorakaiteen pinta-alaan, joka vastaa merkin korkeutta ja leveyttä, on vähintään 10 prosenttia ja enintään 25 prosenttia graafisen päällysmerkinnän kokonaispinta-alasta.

Pakkauksiin on merkittävä EU:n SMM-tunnus.

4. Maantieteellisen alueen tarkka rajaus

SMM-juuston ”Burrata di Andria” maantieteellinen tuotanto- ja pakkausalue käsittää Apulian alueen kokonaisuudessaan.

5. Yhteys maantieteelliseen alueeseen

Burrata di Andria on tyypillinen apulialainen juusto; sen muista erottavia piirteitä ovat erityinen valmistusmenetelmä ja aistinvaraiset ominaisuudet, jotka tekevät siitä yhden Apulian ja koko Etelä-Italian arvostetuimmista ja erikoislaatuisimmista juustoista.

Suullisen perinteen mukaan sen valmistuksen keksi Lorenzo Bianchino 1900-luvun alkupuolella eräällä vanhalla maatilalla. Kerrotaan, että voimakas lumisade esti häntä toimittamasta maitoa kaupunkiin, minkä vuoksi hänen oli ehdottomasti jalostettava se ja etenkin maidon pinnalle luonnostaan muodostunut kerma käyttäen samaa menetelmää, jolla valmistettiin ns. mantèche-juusto eli pasta filata -menetelmällä valmistettu kypsytetty juustokuori, jonka sisällä säilytettiin voita. Bianchino kokeili samaa periaatetta myös tuorejuuston valmistukseen. Tähän voidaan vielä lisätä talonpoikaiskulttuurille ominainen piirre välttää tuhlausta ja käyttää kaikki tuotantoylijäämät johonkin muuhun hyödylliseen tarkoitukseen. Näin Bianchino päätti sekoittaa pasta filata -juuston valmistuksesta syntyneet ylijäämät kermaan ja kääriä seoksen pasta filata -juustosta tehtyyn kuoreen.

Burrata di Andria on ikään kuin pasta filata -juustosta käsin muotoiltu nyytti, jonka sisällä on saman juuston säikeistä ja kermasta valmistettu seos. Tästä seoksesta käytetään nimitystä ”stracciatella”. Termi on johdettu sisuksen valmistustavasta. Pasta filata -juustomassa pilkotaan käsin pieniksi epäsäännöllisiksi säikeiksi (lucini).

Yksi ensimmäisistä viittauksista tähän tuotteeseen on peräisin Touring Clubin matkaoppaasta vuodelta 1931, ja sen jälkeen Burrata di Andria -juustosta on tullut äärettömän suosittua niin Italiassa kuin maan rajojen ulkopuolellakin. Jopa Persian šaahi oli tuotteen vannoutunut ystävä. Tämän tyypillisen apulialaisen tuotteen yksinkertainen voimainen maku miellyttää kaikkia Välimeren alueen ruokakulttuurista pitäviä, jotka haluavat yksinkertaisia, aitoja ja luonnollisia tuotteita.

Burrata di Andria on näkyvästi esillä monien ravintoloiden ruokalistalla kaikkialla maailmassa, ja tuotteen arvostuksesta kertoo myös se, että sen mainitaan olevan peräisin nimenomaan Andriasta. Burrata di Andria on onnistunut säilyttämään muuttumattomana tuotantoperinteen ja maantieteellisen alueen välisen yhteyden, ja sen saavuttama maine on sitäkin merkittävämpi, kun otetaan huomioon tuotteen rajallinen säilyvyys, joka rajoittaa sen kaupan pitämistä. Koska kyseessä on todellakin tuoreena nautittava tuote, se ei ole ilmeisestikään saavuttanut suurimpien kaupallisten toimijoiden keskuudessa ansaitsemaansa huomiota vaan on jäänyt pienten erikoismarkkinoiden erityistuotteeksi. Huolimatta siitä tuotteella on vakaa kysyntä, joka johtuu kiistatta sen erinomaisesta maineesta kuluttajien keskuudessa.

Kansallisessa ja kansainvälisessä lehdistössä on julkaistu monia tästä juustosta kertovia artikkeleita. Corriere della Sera mainitsee 26. elokuuta 1977 julkaistussa tutkimuksessa Burrata di Andria -juuston esimerkkinä Apulian ja koko eteläisen Italian erinomaisesta juustoperinteestä.

Repubblica-lehdessä 16. joulukuuta 1999 julkaistussa artikkelissa viitataan säilyttämisen arvoisten tuotteiden yhteydessä nimenomaan Burrata di Andria -juustoon.

Allan Bay kuvaa sitä internetsivustolla www.vivimilano.it/atavola julkaistussa kirjoituksessa fantastiseksi ja ainutlaatuiseksi juustoksi.

Il Sole 24 ore -päivälehden 30. heinäkuuta 1999 ilmestyneessä numerossa Burrata mainitaan yhtenä Apulian erinomaisimmista laatutuotteista.

La Stampa -sanomalehdessä ilmestyneessä artikkelissa ”La Mondanità” Vanna Pescatori mainitsee, että tätä arvostettua juustoa oli tarjolla Maranellossa Ferrari-luksusautovalmistajan järjestämällä gaalaillallisella.

Il Sole 24 ore -päivälehden sunnuntailiitteessä ”Tempo Liberato” Davide Paolini rinnastaa artikkelissaan ”Giacimenti gustosi da salvaguardare” Burrata di Andria -juustoa muihin Italian ruokakulttuurin suojeltaviin ja säilytettäviin erikoisuuksiin, kuten mozzarella di bufala campana, coppa piacentina ja caciocavallo silano.

Il Sole 24 ore -päivälehden 18. elokuuta 1990 ilmestyneessä maatalousaiheisessa liitteessä Nicola Dante Basile kuvaa artikkelissaan ”Formaggi, il pecorino guida l’export” Burrata di Andria -juustoa vaativaksi juustoksi viitatessaan mitä ilmeisimmin tällaisen juuston ansaitsemaan liki palvonnanomaiseen arvostukseen.

Sen jälkeen kun maatalousministeriön yhteyteen perustettiin (ministerin asetuksella nro 350/99) perinteisten tuotteiden rekisteri, Burrata di Andria lisättiin vuonna 2000 välittömästi sen ensimmäiseen apulialaisten tuotteiden luetteloon.

Alberto Pejrano kuvailee 9. lokakuuta 2000 sitä ”meijerituotteiden jalokiveksi” Slow Food -viikonloppuja ja Fredrik II:n aikakauden Apulian makuja käsittelevässä kirjoituksessaan. Internetsivuston www.stayinitaly.com Apulian aluetta käsittelevässä osassa alueen tyypillisten juustojen joukossa mainitaan Burrata di Andria. Muualla internetissä www.agipzone.com Burrata di Andria määritellään erityisen hienostuneeksi juustoksi.

Lyhyestä säilyvyysajastaan huolimatta Burrata di Andria on erittäin arvostettu tuote ulkomailla ja myös kaukaisissa maissa, kuten Yhdysvalloissa, jonne eräät ryhmään kuuluvat yritykset toimittavat sitä viikoittain. Esimerkkinä sen suosiosta voidaan mainita se, että tunnettu ravintolaketju Il Fornaio, joka järjestää usein teemaviikkoja tiettyjen erityisherkkujen menekin edistämiseksi, on ottanut sen ruokalistalleen.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.